Ouma rand kleinseun (6) glo aan op Valentynsdag | Netwerk24
Deur Cherene Pienaar 19 Februarie 2020 22:58
'n 40-jarige ouma van Mbombela (Nelspruit) is in hegtenis geneem en op borgtog van R500 vrygelaat nadat sy glo haar sesjarige kleinseun wreed op Valentynsdag aangerand het.
Brig. Leonard Hlathi, provinsiale polisiewoordvoerder, sê n lid van die publiek het omstreeks 15:30 op Vrydag 14 Februarie die gr.1-leerling "alleen in sy skooluniform sien drentel".
Dít terwyl hy veronderstel was om by die huis te wees.
"Die bekommerde inwoner het vinnig die skool op sy uniform identifiseer en hom hierheen geneem," sê Hlathi.
Die seun het in een van die klaskamers weggekruip, waarna 'n onderwyseres hom toevallig raakgesien het voordat sy die klas wou sluit.
Kruip weg in klaskamer
"Hy het toe vertel hoe sy ouma hom gereeld en aanhoudend slaan."
Die onderwyser het ander onderwysers wat steeds by die skool was ingelig en die polisie is dadelik ontbied.
"Die polisie was baie geskok oor die erge wonde reg oor die kind se liggaam."
'n Klag van aanranding met die doel om erge liggaamlike skade toe te dien is teen die 40-jarige vrou ingedien.
Terwyl die slagoffer mediese behandeling ontvang het, het die polisie die klag na die Elukwatini-eenheid vir gesinsgeweld, kinderbeskerming en seksuele misdrywe gestuur, wat die vrou in hegtenis geneem het.
Sy het Woensdag in die hof verskyn en is op borgtog van R500 vrygelaat.
Die saak is tot 30 Maart uitgestel vir verdere ondersoek.
* Intussen is 'n man van Aerorand, Middelburg, Woensdag vyf jaar tronkstraf opgelê vir die gepoogde ontvoering van 'n 13-jarige meisie twee jaar gelede.
Sthembiso Amon Mchumu (36) het in die streekhof in Middelburg, Mpumalanga, verskyn.
Genl.maj. Zodwa Mokoena, hoof van die Valke in Mpumalanga, het gesê sy eenheid is bemoedig deur Mchunu se straf en verwelkom die strafregstelsel se antwoord op die uitdagings van kinderontvoerings wat amper die provinsie verswelg het.
Volgens kapt. Dineo Lucy Sekgotodi, 'n polisiewoordvoerder, het Mchumu op 21 Augustus 2018 probeer om die meisie te ontvoer deur haar na 'n Volkswagen Polo te sleep.
"Die meisie het geskree en haar gille het die aandag van 'n groep bouers getrek, wat haar vinnig te hulp gesnel het."
Die verdagte het van die toneel gevlug en die gehuurde voertuig net so gelos.
Die provinsie se eenheid teen georganiseerde misdaad is dadelik opdrag gegee om die voorval te ondersoek en het Mchumu op 31 Desember 2018 in hegtenis geneem.